**Дадатак 5**

*Вольга Кадукова*

*намеснік загадчыка*

*па асноўнай дзейнасці*

*Обальскі яслі-сад*

*Шумілінскага раёна Віцебскай вобласці*

**“ГУЧЫ РОДНАЯ МОВА!”**

**ЗАБАВА ДЛЯ ДЗЯЦЕЙ СТАРЭЙШАЙ ГРУПЫ (5 – 6 гадоў)**

**Праграмныя задачы**: далучаць дзяцей да багацця беларускай мовы; развіваць здольнасць да ўспрымання музычных вобразаў, фарміраваць асновы музычнай культуры, маўленчыя і вакальныя ўменні і навыкі; выхоўваць пачуццё любові да роднага краю і гонару за яго.

**Матэрыял і абсталяванне:** беларускія нацыянальныя касцюмы для дзяцей і дарослых, макет печы з ручнікамі, лаўка, калаўрот, стол з посудам, аўдыязапісы беларускай народнай музыкі, песень, куфэрак.

**Дзеючыя асобы:** Гаспадыня і Несцерка - дарослыя.

**Ход мерапрыемства**

*Музычная зала аформлена ў выглядзе беларускай хаты: макет печы з ручнікамі, каля печы лаўка і калаўрот, стол з посудам. Гучыць беларуская народная музыка. Гаспадыня ў беларускім нацыянальным касцюме сустакае гасцей.*

**Гаспадыня.** Добры дзень,

Госцейкі мае даражэнькія,

Паны ды паненачкі!

Адчыняю вам акеначка.

*Дзеці ўваходзяць у залу пад мелодыю «Будзь здаровы, гаспадар» (сл. А. Бадака, муз. А. Балотніка) у выкананні ансамбля народнай музыкі «Бяседа».*

**Гаспадыня.** Ой, хтосці да нас яшчэ спяшаецца!?

*Гучыць фрагмент беларускай народнай песні «Саўка ды Грышка». У залу ўваходзіць Несцерка з куфэркам.*

**Несцерка.** Добры дзень! Бачу я - тут народу багата! Будзе добрае свята! Ці пазналі вы мяне? Не? Я ж Несцерка, плясун ды весялун. Усім у бядзе дапамагаю ды народ забаўляю. (Танцуе.) Запрашаю і вас паспяваць, патанцаваць ды ў гульні цікавыя пагуляць, адным словам павесяліцца!

**Гаспадыня.** Вельмі рады мы цябе вітаць!Для нас, беларусаў, госць на парог - шчасце ў дом. Гасціннасцю славіліся нашы продкі і нам далі наказ быць такімі. Наша Радзіма Беларусь - цўдоўная краіна. А якая мілагучная беларуская мова! Як прыемна чуць на ёй родныя песні, казкі, вершы! Сёння мы з вамі будзем гаварыць пра нашу родную мову. 21 лютага адзначаецца свята - Міжнародны дзень роднай мовы. Сёння ў свеце налічваецца больш чым 6 тысяч моў. Палова з іх пад пагрозай знікнення. Каб захаваць тыя мовы, якія знікаюць, ЮНЭСКА і абвясціла Дзень роднай мовы. Сёння мы пачуем творы, тэмай якіх з’яўляецца беларуская мова, яе роля для народа і краіны. Людзі трымаюцца роднага слова, таму што яно - роднае, а не таму, што прыгажэйшае за гаворку суседзяў. Але прыемна, калі пісьменнікі, даследчыкі добра гавораць пра нашу мову. І зараз мы пачуем творы, прысвечаныя беларускаму слову, у выкананні нашых дзяцей.

**Дзеці чытаюць вершы на беларускай мове**

**Несцерка.** О мова матчына, пявучая мая!

Густая, нібы мёд, іскрыстая, як сонца.

Вясёлак фарбы тут, і песні салаўя,

І звон крыніц, і шум лясоў бясконцы.

**Песня «Беларусь мая сінявокая”**

**(бел. нар. песня)**

**Гаспадыня**. Слаўную песню вы праспявалі!

**Несцерка.** Песняй парадавалі! А зараздавайце ладзіць маю гульню.

**Рухомая гульня «Адгадай, чый галасок”**

Дзеці ўтвараюць круг. Адзін з гульцоў (выбіраецца лічылкай) становіцца ў цэнтр і заплюшчвае вочы. Дзеці гавораць:

Сталі ў круг, і - раз,два,тры!

Павярнуліся сябры!

На апошнія словы ўсе паварочваюцца вакол сябе і спяваюць:

А як скажам - скок,скок, скок…

Словы “скок,скок,скок” - спявае той гулец, на якога пакажа Несцерка.

Пасля гэтага ўсе спяваюць: “Адгадай, чый галасок”. Дзіця, што стаіць у цэнтры з заплюшчанымі вачыма, адгадвае, хто праспяваў словы “скок, скок, скок”. Той, каго пазналі, ідзе ў цэнтр круга.

*Варыянт гульні:* гулец спявае словы “скок, скок, скок”, змяніўшы інтанацыю голасу (весела або сумна).

**Гаспадыня.** Вялікі дзякуй за цікавую гульню. Наша краіна славіцца сельскай гаспадаркай. На палях вырошчваюць розныя збожжавыя культуры: жыта, авёс, грэчку, а яшчэ Беларусь славіцца вырошчваннем бульбы.

**Несцерка.** Даражэнькія сябры,  
Трэба тут дапамагчы.  
Хай той запляскае ў ладкі,  
Хто любіць з бульбачкі аладкі,  
Бабку, клёцкі, пірагі!

*Дзеці пляскаюць у далоні.*

**Гаспадыня.** Бульбу ўсе ў нас шануюць,   
Ёй заўжды гасцей частуюць, -  
Стравы розныя гатуюць.

**Несцерка.** Раз-два-тры-чатыры-пяць!  
Будзем Бульбінку вітаць!

**Танец “Бульба”**

**Гаспадыня**. Кожны народ любіць сваю Радзіму. Паэты прысвячаюць ёй вершы, якія мы зараз пачуем у выканнанні дзяцей.

**Дзеці чытаюць беларускія вершы**

**Несцерка.** Гаспадыня, якія цудоўныя ручнікі ў цябе!

**Гаспадыня.** На ручніках і на сурвэтках  
Палыхаюць ружы-кветкі.  
Тут і пеўнікі, і гусі,  
Вышывала іх бабуся.  
- Чараўніца наша бабка, -  
Аж здзіўляецца Агатка.  
- Возьме ў рукі палатно -   
Ажывае ўраз яно.

**Танец дзяўчынак з ручнікамі**

***пад мелодыю песні «Вышита сорочка»***

***(сл. В. Паліканінай, муз. С. Таўкунова)***

**Гаспадыня.** Спрадвеку ў Беларусі з пакалення ў пакаленне перадаваліся звычаі, абрады, песні, гульні, а таксама загадкі.

**Несцерка.** Зараз паглядзім, якія вы здагадлівыя, ці ўмееце загадкі адгадваць.

**Загадкі ад Несцеркі**

Не агонь, а пячэцца. *(Крапіва.)*

Што ляжыць, не павернецца? *(Камень.)*

Кругленькі, маленькі, а за хвост не падымеш. *(Клубок.)*

Не доктар, а дрэвы лечыць. *(Дзяцел.)*

Сам драўляны, а галава жалезная. *(Малаток.)*

Дзядуля без сякеры мост пабудаваў. *(Мароз.)*

Хвосцік мае, але і той штораз губляе. *(Іголка.)*

Ляжыць сырод градкі зялёны і гладкі. *(Агурок.)*

**Гаспадыня.** А што гэта, ты прынёс з сабой, Несцерка?

**Несцерка.** Куфэрак гата**.** Мой чароўны куфэрак адчыняецца, дзеці ў гульню запрашаюцца!

**Гульня “Гаспадар і коні”**

Дзеці лічылкай выбіраюць “гаспадара”. Ён становіцца ў круг дыяметрам 2 – 2,5 м пасярэдзіне залы і абараняе свой “агарод”, за межы якога яму нельга выходзіць. Усе гульцы - “коні”, яны размяшчаюцца на невялікай адлегласці ад круга. “Коні” скачуць на дзвюх нагах і імкнуцца прабрацца ў “агарод”, але “гаспадар” ловіць іх (дакранаецца рукой). Пры набліжэнні “гаспадара” “коні” адбягаюць. Злоўлены гулец заходзіць у круг і дапамагае лавіць іншых “коней”.

*Варыян гульні:* “гаспадар”, як і “коні”, перамяшчаецца ў “агародзе” скачкамі на дзвюх нагах.

**Несцерка.** Рукі ў бокі, рукі ў бокі!  
Пойдзем у скокі, пойдзем у скокі!

**Танец хлопчыкаў «Касіў Ясь канюшыну»**

**Несцерка.** Дзякуй, даражэнькія, добра ў вас - весела, жарты, смех. Але настаў час з вамі развітацца. Жадаю вам: хутка расціце, дружна жывіце, край свій родны любіце і беражыце! Да пабачэння!

*Несцерка пакідае залу пад беларускую мелодыю*

**Дзіця.** Аблятаў журавель

мораў сто, сто зямель,

аблятаў, абхадзіў,

свае крылы натрудзіў.

мы спыталі жураўля:

- Дзе найлепшая зямля?

Журавель - нам у адказ:

- Няма лепшай, як у нас!

**Гаспадыня.** Сапраўды, наша зямля - самая лепшая. І жывуць на ёй самыя прыгожыя, самыя вясёлыя хлопчыкі і дзяўчынкі. Нашы дзеці вельмі ганарацца, што яны беларусы і могуць размаўляць на беларускай мове. Жадаю вам багата жыць, сваю мову і край любіць! Не таму любіць, што за ўсё прыгажэйшы! А таму, што за ўсё даражэйшы і мілейшы! Нашы дзяды і бацькі шмат зрабілі для таго, каб беларуская мова была прызнаная роўнай сярод іншых моў свету. Дык давайце і мы будзем размаўляць па-беларуску, каб перадаць нашу мову дзецям і ўнукам. Не саромейцеся, калі нешта не атрымліваецца, размаўляйце з усмешкай і з пяшчотай на вуснах, бо “Багацце наша - у нашай роднай мове,

Мы берагчы павінны ўсе яе.

Прыслухайцеся: што, у нейкім слове

Пяшчоты, мілагучча не стае?

Усю красу ў сябе ўвабрала мова:

І звон дуброў, і птушак галасы,

Жыве душа ў ёй сонечна, вяснова,

І мы без мовы - быццам без душы.”

*Гучыць беларуская народная музыка. Дзеці пакідаюць музычную залу.*

*Песня «Бывайце здаровы»*

ЛІТАРАТУРА:

1.Дубініна, Д.М.  Выхаванне ў дзяцей дашкольнага ўзросту цікавасці да беларускай мастацкай літаратуры і фальклору: дапаможнік для педагогаў устаноў дашк. адукацыі / Д.М. Дубініна. — Мінск : Новое знание, 2016.

2.Старжынская, Н. С. Народная цацка — люстэрка культуры (ад 3 да 7 гадоў) (з электронным дадаткам) : дапаможнік для педагогаў устаноў дашк. адукацыі з беларускай і рускай мовамі навучання / Н. С. Старжынская,   
Д. М. Дубініна. — Мінск : Вышэйшая школа, 2014.

3.Учебная программа дошкольного образования / Министерство образования Республики Беларусь. — Минск : Нац. ин-­т образования, 2019.